SZÁRNYASZEGETT IKARUS!

Csapatunk a REAC Futball csapata a BLSZ I. osztálya 9. fordulójában idegenben az Ikarus csapata ellen lépett pályára. A mérkőzést jó formában vártuk, hisz zsinórban 5 győzelmet arattunk a bajnokságban, de nem becsülhettük le ellenfelünket, ugyanis az Ikarus csapata búcsúztatott minket a Magyar Kupában egy 11-es párbaj után. Ezért fűtötte játékosainkat a visszavágás vágya. A heti felkészülésünk rendben volt, sérülések, betegségek nem zavarták csapatunk szakmai munkáját. A mérkőzés ragyogó napsütéses időben kezdődött. A középkezdés után azonnal átvettük a játék irányítását és bizony már a 3. percben „beköszönhettünk „volna az ellenfél kapujába. Kiss Tomi baloldali beadása megtalálta Kasza Danit a rövid ötösön, de sajnos Dani laposan a hosszú sarok mellé gurított. Óriási helyzet volt! Ellenfelünk ezután még inkább a védekezésre koncentrált, szívósan próbálra védeni a döntetlen állást. Ez azonban nem sokáig sikerült! Kasza Dani a jobboldalon kapott egy indítást, majd beadása Lőrincz Dani elé került a hosszú ötösön, aki egy csel után a rövid sarokba helyezett. 1:0. Jó kezdés, megnyugtató vezetés. Továbbra is támadásban maradtunk. A 19. percben szögletet végeztünk el és a hosszú ötösön érkező Kasza Dani fölé lőtt. Meglehetett volna a második is! Az Ikarus egyetlen kísérlete a 35. percben majdnem gólt eredményezett. Nem egy kidolgozott akció volt ugyan, azonban Horváth Krisztián 35 méteres szabadrúgása a felső kapufát találta el. Vetélytársunk úgy gondolta, hogy az ő részükről befejeződött a félidő, mert ők már nem veszélyeztettek, de a mi csapatunk azonban másképp gondolta. Tovább támadtunk, megpróbáltuk megszerezni második megnyugtató gólunkat. A 40. perc környékén Lőrincz Dani a baloldalon kapott egy indítást, majd 7 méterről a kifutó kapust találta el. Bizony, ha passzolt volna középen ketten érkeztek, meglett volna az áhított második gól. Azonban ami késik, nem múlik! A 45. percben Kasza Dani jobb oldalon cselezgetett a 16-on belül, amit az Ikarus hátvédje megunt és eltalálta szerelés közben játékosunk lábát. 11-es! Az ellenfél táborában nagy volt a felháborodás, de azért azt megjegyezném, hogy a szabálykönyv nem azt írja, hogy csak az óriási szabálytalanságokért lehet büntetőt adni és az azonban nem tagadható, hogy fizikai kontaktus volt a két játékos között. A 11-est Kasza Dani laposan a kapu közepébe helyezte. 2:0. Magabiztos előnnyel vonultunk az öltözőbe. A szünetben azon tanakodtunk, hogy a második félidőben még hány gólt tudunk rúgni ellenfelünknek. Igaz, mi sem játszottunk az első félidőben csúcsformában, de mégis az volt az érzésünk, hogy ez a játékszínvonal is magabiztos győzelmet fog jelenteni számunkra. Kezdődött a második félidő. Nyugodtan leírhatom, hogy a második félidő első 20 percében szinte nem történt semmi. Magabiztosan őriztük előnyünket, az ellenfelünk pedig gyakorlatilag nem is veszélyeztette kapunkat. Hál istennek a cserék azonban felkavarták a leült játékot. A 73. percben a mérkőzés legszebb akcióját vezettük, amely a harmadik gólunkat eredményezte. Kiss Tamás saját térfeléről indította a baloldalon kilépő Kasza Danit, aki az alapvonal magasságából laposan remekül adott be és a csereként beállt fiatal játékosunk Somogyi Bálint a 11-es pont környékére nagyszerűen érkezve bal lábbal az alsó sarokba helyezett. Remek akció, szép gól. 3:0. Eldőlt az, amit már előtte is gondoltunk, ezzel végleg megpecsételődött az Ikarus sorsa. Az ellenfél szétesett, mint a hamisított Lego a kínai piacon. A 3. gólunk után már gyakorlatilag csak egy csapat volt a pályán. Mielőtt felocsúdhatott volna vetélytársunk megszületett 4. gólunk. A csereként beállt Nagy Geri a 75. percben nagyszerűen húzott el a jobb oldalon és pontos beadása megtalálta Kasza Danit a hosszú ötösön, aki könnyedén fejelte be a lasztit az ellenfél kapujába. 4:0. Magabiztos nagyarányú győzelem lett a vége és bizony alaposan visszavágtunk az elveszített kupaforduló miatt. Hatos nyerőszériában vagyunk. Meg kell jegyeznem azonban, hogy jövő héten hazai pályán pénteken 19.30h-tól fogunk játszani az Unione csapatával. Ez a teljesítmény nem biztos, hogy elég lesz. Miért is gondolom? Az ellenfél sorait sokat megélt, rendkívül sok NB I-es mérkőzést, válogatottságot játszott, idősebb, tapasztalt játékos alkotja. Egy pár név, amelyek jól csengenek, csengtek a magyar labdarúgásban. Fehér, Grúz, Vermes, Vukmir, Weisz, Szekeres stb. Én úgy gondolom, hogy fel kell kötnünk azt a bizonyos alsót, de a feladat ellenfelünk legyőzése megoldható. Biztos vagyok benne, hogy egy jó színvonalú mérkőzést fogunk játszani, hisz az ellenfél csapata is egy stílusos játékot játszik. Épp ezért kérem Kedves Szurkolóinkat, hogy nagy számban látogassanak ki erre a rendkívül fontos (igaz mindegyikre ezt mondom) mérkőzésre. Én a bajnokságban a legnehezebb mérkőzésre számítok e találkozón. Most már azonban örüljünk a mai győzelmünknek, gratulálok a csapatnak!

Várjuk Kedves Szurkolóinkat a következő mérkőzésünkre is!

HAJRÁ REAC!

Kiss István György